NARIADENIE KOMISIE (ES) č. 1268/2005
z 1. augusta 2005,
ktorým sa mení a dopĺňa nariadenie (EHS) č. 2191/81 o poskytovaní pomoci na nákup masla neziskovými inštitúciami a organizáciami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), najmä na jeho článok 15,
keďže:
(1)
Nariadenie Komisie (EHS) č. 2191/81 (2) ustanovuje poskytovanie podpory na nákup masla neziskovými inštitúciami a organizáciami. S cieľom zníženia intervenčnej ceny masla a následného zníženia výšky pomoci v rámci ostatných programov pomoci týkajúcej sa masla by sa výška pomoci mala znížiť.
(2)
Vzhľadom na charakter konečných príjemcov tohto programu je potrebné poskytnúť určité časové obdobie medzi nadobudnutím účinnosti nariadenia a jeho uplatňovaním s cieľom umožniť príjemcom prispôsobiť sa novej úrovni pomoci.
(3)
Riadiaci výbor pre mlieko a mliečne výrobky nedoručil stanovisko v lehote stanovenej jeho predsedom,
PRIJALA TOTO NARIADENIE:
Článok 1
V prvom pododseku článku 2 ods. 1 nariadenia (EHS) č. 2191/81 sa výška „80 EUR“ nahrádza výškou „60 EUR“.
Článok 2
Toto nariadenie nadobúda účinnosť dňom po jeho uverejnení v Úradnom vestníku Európskej únie.
Uplatňuje sa od 1. septembra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. augusta 2005